SK Úradný vestník Európskej únie C 40/20

Záverečná správa vyšetrovateľa (1) vo veci Fluorid hlinitý

(Vec COMP/39.180)

2011/C 40/12

Z návrhu rozhodnutia v tejto veci vyplývajú tieto skutočnosti:

Kontext

V marci 2005 podnik Boliden Odda A/S predložil žiadosť o oslobodenie od pokuty podľa oznámenia zhovievavosti z roku 2002. Komisia udelila podmienečné oslobodenie od pokút podniku Boliden dňa 28. apríla 2005.

V následnom vyšetrovaní Komisia zistila, že výrobcovia fluoridu hlinitého, chemickej zlúčeniny vo forme bieleho prášku, ktorá sa používa na výrobu hliníka, konali vo vzájomnej zhode s cieľom vymieňať si citlivé informácie a dohodnúť sa na cenách, zvyšovaní cien a rozdelení trhu.

Komisia vykonala inšpekciu v priestoroch podnikov Alufuor AB, Derivados del Fluor SA, Fluorsid SpA a C.E. Guilini & C. Srl a hovorila s bývalým zamestnancom žiadateľa o zhovievavosť. Tiež boli zaslané žiadosti o informácie podľa článku 18 nariadenia (ES) č. 1/2003.

Dňa 22. apríla 2007, bezprostredne pred vydaním oznámenia námietok, spoločnosť Fluorsid SpA predložila žiadosť o zhovievavosť, ktorú Komisia následne dňa 13. júla 2007 zamietla.

Oznámenie námietok

Dňa 24. apríla 2007 bolo prijaté oznámenie námietok a zaslané týmto stranám: Boliden Odda A/S, Derivados del Fluor, Fluorsid SpA, Industries Chimiques du Fluor, Industrial Química de Mexico, Minerales y Productos Derivados, Minmet Financing Company, Outokumpu a QB Industrias. Stranám bolo v dňoch 26. – 30. apríla 2007 doručené oznámenie námietok a CD-ROM, ktorý obsahoval spis. Niektoré strany požiadali o krátke predĺženie termínu, ktoré im poskytol vtedajší vyšetrovateľ Serge Durande.

Prístup k spisu

Medzitým vznikli problémy v súvislosti s prístupom k spisu, v dôsledku čoho bol v dňoch 18. a 19. júna 2007 zaslaný nový CD-ROM. Takisto z toho vyplynulo stanovenie nových lehôt. Konečné termíny boli stanovené na 1. – 10. augusta 2007 a všetky strany odpovedali načas.

Zvukové nahrávky vyhotovené počas rozhovorov s bývalým zamestnancom žiadateľa o zhovievavosť boli zhrnuté do jedného dokumentu a priložené ku spisu prípadu. Komisia vychádza len z informácií, ktoré sú obsiahnuté v podpísanom dokumente, ale strany majú právo na prístup k zvukovým nahrávkam, keďže boli mechanickou reprodukciou toho, čo bolo počas rozhovoru povedané. Podpísané zhrnutie tiež obsahovalo potvrdenie, že prístup k zvukovým nahrávkam môže byť poskytnutý ďalším stranám a v prípade, že ani osoba, s ktorou bol vedený rozhovor a ani žiadateľ o zhovievavosť by nemali námietky, boli by tieto zvukové nahrávky zaslané na požiadanie ďalším stranám.

Údajné nesplnenie konzultačnej povinnosti podľa euro-stredozemskej dohody

Podnik ICF trval na tom, že Komisia bola povinná dodržať euro-stredozemskú dohodu (ďalej len „dohoda“) uzavretú medzi vládami EÚ a Tuniska a prerokovať postup s Asociačným výborom. V tomto prípade však Komisia uplatňuje článok 81 Zmluvy o ES, nie dohody. V každom prípade však dohoda neudeľuje žiadne osobitné práva súkromným podnikom.

Tretie strany

Do tohto postupu neboli zapojené žiadne tretie strany.

Ústne vypočutie

Ústne vypočutie sa konalo 13. septembra 2007. Všetky strany sa vypočutia zúčastnili.

Návrh rozhodnutia

Návrh rozhodnutia ešte nebol zaslaný niektorým adresátom oznámenia námietok, a to podnikom Derivados del Fluor, SA, Minerales y Productos Derivados, SA (materská spoločnosť podniku Derivados del Fluor) a Outokumpu Oyj, najmä s ohľadom na skrátenie trvania porušovania v návrhu rozhodnutia v porovnaní s oznámením námietok.

Návrh rozhodnutia predložený Komisii obsahuje iba námietky, ku ktorým strany dostali možnosť vyjadriť sa.

Vzhľadom na uvedené skutočnosti konštatujem, že právo strán na vypočutie bolo v tomto prípade dodržané.

V Bruseli 24. júna 2008 Michael ALBERS

(1) V súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21.